ರಿಷಭ್ ಪಂತ್ ವಿರುದ್ಧ ಟೀಂ ಫಿಸಿಯೋ ಅಸಮಾಧಾನಗೊಂಡಿದ್ದೇಕೆ..? ಡೆಲ್ಲಿ ಕ್ಯಾಪಿಟಲ್ಸ್ ತಂಡದ ವಿಕೆಟ್ ಕೀಪರ್ ಕಮ್ ಬ್ಯಾಟ್ಸ್ಮನ್ ರಿಷಭ್ ಪಂತ್ ವಿರುದ್ಧ ಅಭ್ಯಾಸ ನಡೆಸುತ್ತಿದ್ದ ವೇಳೆ ಟೀಂ ಫಿಸಿಯೋ ಅಸಮಾಧಾನಗೊಂಡ ಘಟನೆ ನಡೆದಿದೆ. ರಿಷಭ್ ಪಂತ್ಗೆ ಎಡಗಾಲಿನಲ್ಲಿ ಮಂಡಿನೋವು ಕಾಣಿಸಿಕೊಂಡಿದೆ. ಹೀಗಿದ್ದರೂ ಅವರು ಫುಟ್ಬಾಲ್ ಚೆಂಡನ್ನು ಫಿಸಿಯೋ ಎದುರೇ ಕಾಲಿನಿಂದ ಒದ್ದಿದ್ದಾರೆ. ಇದು ಗಮನಕ್ಕೆ ಬರುತ್ತಿದ್ದಂತೆ ಟೀಂ ಫಿಸಿಯೋ ಪ್ಯಾಟ್ರಿಕ್ ಫರ್ಹಾರ್ಟ್ ಅಚ್ಚರಿಗೊಂಡಿದ್ದಾರೆ. ಅಸಮಾಧಾನದ ನೋಟವನ್ನ ಪಂತ್ ಅತ್ತ ಬೀರಿದ್ದಾರೆ. ಪಂತ್ಗೆ ಕೂಡ ಇದು ಆರಂಭದಲ್ಲಿ ಅರಿವಾಗಲಿಲ್ಲವಾದರೂ ನಂತರ ನಿಧಾನವಾಗಿ ಫಿಸಿಯೋಗೆ ನನ್ನ ನಡೆಯಿಂದ ಬೇಸರವಾಗಿದೆ ಎನ್ನುವುದು ಗೊತ್ತಾಗಿದೆ. ಗಾಯಗೊಂಡಿರುವ ಪಂತ್ ಕಾಲಿನ ಮೇಲೆ ಒತ್ತಡ ಹಾಕಬಾರದು. ಇದೆಲ್ಲವನ್ನು ಮರೆತು ಪಂತ್ ಗಾಯಗೊಂಡ ಕಾಲಿನಿಂದಲೇ ಚೆಂಡನ್ನು ಒದ್ದಿರುವ ವಿಡಿಯೋ ಸಾಮಾಜಿಕ ಜಾಲತಾಣದಲ್ಲಿ ಈಗ ವೈರಲ್ ಆಗಿದೆ. ಪಂತ್ ಅವರನ್ನು ಪರೀಕ್ಷೆಗೆ ಒಳಪಡಿಸಲಾಗಿದೆ. ಅವರು ರಾಜಸ್ಥಾನ್ ರಾಯಲ್ಸ್ ವಿರುದ್ಧದ ಪಂದ್ಯದ ವೇಳೆ ಗ್ರೇಡ್ 1 ಮಂಡಿನೋವಿಗೆ ತುತ್ತಾಗಿದ್ದರು. ಪಂತ್ 1 ಪಂದ್ಯಕ್ಕೆ ಲಭ್ಯವಾಗುವುದಿಲ್ಲ ಎಂದು ಹೇಳಲಾಗಿತ್ತು. ಆದರೆ ಇದೀಗ ಕೆಲವು ಪಂದ್ಯಗಳನ್ನಾದರೂ ಕಳೆದುಕೊಳ್ಳುವ ಸಾಧ್ಯತೆ ಇದೆ ಎನ್ನಲಾಗಿದೆ. ರಿಷಭ್ ಪಂತ್ ಗಾಯಕ್ಕೆ ತುತ್ತಾಗಿರುವುದರಿಂದ ಮುಂದಿನ ಕೆಲವು ಪಂದ್ಯಗಳಲ್ಲಿ ಲಭ್ಯವಾಗುವುದಿಲ್ಲ ಎನ್ನುವುದನ್ನು ಈಗಾಗಲೇ ಡೆಲ್ಲಿ ಕ್ಯಾಪಿಟಲ್ಸ್ ತಂಡದ ನಾಯಕ ಶ್ರೇಯಸ್ ಅಯ್ಯರ್ ಸ್ಪಷ್ಟಪಡಿಸಿದ್ದಾರೆ. ಡೆಲ್ಲಿ ತಂಡದಲ್ಲಿ ಗಾಯದ ಸರಪಳಿ ಪಂದ್ಯಕ್ಕೊದರಂತೆ ಹೆಚ್ಚುತ್ತಿರುವುದು ಆತಂಕಕ್ಕೆ ಕಾರಣವಾಗಿದೆ. ಅಮಿತ್ ಮಿಶ್ರಾ, ಇಶಾಂತ್ ಶರ್ಮ ಇದಕ್ಕೂ ಮೊದಲು ಗಾಯಗೊಂಡಿದ್ದ ಡೆಲ್ಲಿ ಆಟಗಾರರಾಗಿದ್ದಾರೆ. ಇದೆಲ್ಲವನ್ನು ಮೆಟ್ಟಿ ನಿಂತು ಡೆಲ್ಲಿ ಪ್ರಸಕ್ತ ಐಪಿಎಲ್ನಲ್ಲಿ ಪ್ರಚಂಡ ಪ್ರದರ್ಶನ ನೀಡುತ್ತಿದೆ ಎನ್ನುವುದು ವಿಶೇಷ. ರಿಷಭ್ ಪಂತ್ ಅನುಪಸ್ಥಿತಿ ನಡುವೆಯೂ ಡೆಲ್ಲಿ ಕ್ಯಾಪಿಟಲ್ಸ್ ತಂಡವು ರಾಜಸ್ಥಾನ್ ರಾಯಲ್ಸ್ ತಂಡಕ್ಕೆ ನೀರು ಕುಡಿಸಿ ಐಪಿಎಲ್ನಲ್ಲಿ ವಿಜಯದ ನಾಗಾಲೋಟವನ್ನು ಮುಂದುವರಿಸಿದೆ.